Șoferul unei autoutilitare a ajuns marți la spital, după ce autovehiculul pe care îl conducea a fost implicat într-un accident rutier pe DN 17, în localitatea Livezile.
La locul accidentului au intervenit pompierii militari de la Detașamentul Bistrița, unde au găsit două victime, conștiente, cooperante.
"Una dintre victime, bărbat în vârstă de aproximativ 45 de ani a fost blocat in autoturism. În cel mai scurt timp a fost extras și predat echipajului medical de la fața locului care îl va transporta la UPU SMURD Bistrița pentru continuarea investigațiilor medicale.
Cealaltă victima nu a avut nevoie de îngrijiri medicale și a refuzat transportul la spital", a transmis ISU Bistrița-Năsăud.
Potrivit IPJ Bistrița-Năsăud, la locul evenimentului polițiștii au constatat faptul că o autoutilitară ce se deplasa pe direcția Suceava către Bistrița, condusă de un bărbat de 47 de ani din Beclean a intrat în coliziune cu un autotren condus de un bărbat de 47 de ani din Satu Mare, care se deplasa din sens opus. În urma impactului, șoferul din Beclean a fost rănit, necesitând acordarea de îngrijiri medicale de specialitate la spital.
Cei doi șoferi au fost testați cu privire la consumul de alcool, rezultatele fiind negative.
În cauză se efectuează cercetări pentru stabilirea cauzelor și împrejurărilor producerii evenimentului rutier, în cadrul unui dosar penal instrumentat de către polițiștii Serviciului Rutier.